Krejcir-werknemer in die hof | Maroela Media
ŉ Bestuurder van Money Point, omstrede sakeman Radovan Krejcir se maatskappy, en ŉ bankamptenaar het Maandag in die Johannesburgse gespesialiseerde handelsmisdaadhof verskyn.
“Ivan Savov, besigheidsbestuurder van Money Point, sal Dinsdag aansoek doen om borgtog,” het kapt. Paul Ramaloko, woordvoerder van die Valke, gesê.
Die bankamptenaar se aansoek om borgtog is Maandag afgekeur.
Die twee word aangekla van bedrog en geldwassery nadat hulle Donderdag in hegtenis geneem is. Savov is by Money Point goud- en diamanthandelaars se kantoor in Bedfordview aan die Oos-Rand in hegtenis geneem.
Twee mense is verlede Dinsdag in ŉ ontploffing buite die perseel dood. Die klagtes teen die twee mans hou glo nie verband met die ontploffing nie.
Ramaloko sê die bankamptenaar het glo ŉ ongemagtigde oorplasing van R10 miljoen uit die sekuriteitsmaatskappy G4S se bankrekening gemaak. Die geld is glo na ŉ prokureur se rekening oorgeplaas voordat dit na Savov se rekening oorbetaal is. “Ons glo dit is deel van ŉ groter sindikaat,” het Ramaloko gesê.
Hy kon nie verdere besonderhede bekend maak nie.
Krejcir, wat sy uitlewering na Tsjeggië teenstaan, glo die ontploffing by Money Point was ŉ aanval op hom. ŉ Voertuig wat met afstandbeheerde vuurwapens uitgerus is, het vroeër die jaar by dieselfde perseel op hom losgebrand. Klik hier om meer te lees.
Hy het glo gesê dit is belaglik om voor te stel dat hy enige van dié voorvalle self georkestreer het om sy aansoek vir vlugtelingstatus te ondersteun.
ontploffing bedfordview Radovan Krejcir